Mae **Alex Cuthbert** (ganwyd 5 Ebrill 1990, Caerloyw, Lloegr) yn chwaraewr Rygbi'r Undeb sy'n chwarae ar yr asgell i ranbarth Gleision Caerdydd a thîm rhyngwladol Cymru.

Bywyd cynnar
------------

Yn enedigol o Gaerloyw, aeth Cuthbert i Ysgol Gymunedol Newent, ac yn ddiweddarach cafodd ddiploma yng Ngholeg Hartpury cyn astudio ym Mhrifysgol Metropolitan Caerdydd.

Gyrfa ryngwladol
----------------

Er iddo gael ei eni yn Lloegr, mae Cuthbert yn gymwys i chwarae dros Gymru oherwydd i'w fam gael ei geni yn Wrecsam.

Dechreuodd Cuthbert chwarae rygbi gyntaf yn ystod ei gyfnod yn Ysgol Gymundol Newent. Chwaraeodd dros glybiau Hucclecote RFC a Westbury-on-Severn RFC. Symudodd wedi hynny i Hartpury College College R.F.C. lle roedd yn cael ei hyfforddi gan Allan Lewis, gyda Jonny May ar yr asgell arall. Aeth ymlaen i astudio yn UWIC, ble bu'n chwarae i'r coleg a Chlwb Rygbi Caerdydd. Dyna pryd y daeth i sylw hyfforddwr tîm saith-bob-ochr Cymru, Paul John. O ganlyniad, chwaraeodd Cuthbert yng Nghyfres saith-bob-ochr IRB y byd yn 2009-2010 a 2010-2011, ac yng Ngemau'r Gymanwlad, 2010.

Daeth Cuthbert i amlygrwydd yn 2011 pan yn chwarae gyda Gleision Caerdydd. Dangosodd ei ddoniau yn ymgyrch Cwpan Heineken, gan sgorio dau gais yn erbyn Racing Metro a chyfrannu at sicrhau lle i'r rhanbarth yn yr rownd go-gyn-derfynol. Gwnaeth dibyn o argraff, a gwnaeth ei ymddangosiad cyntaf dros Gymru yn eu gem yn erbyn Awstralia ym mis Rhagfyr. Cymerodd le George North yn ail hanner y gem honno, ond y gofod a adawyd gan Shane Williams a hawliwyd ganddo yng ngêm agoriadol Pencampwriaeth y Chwe Gwlad 2012. Gyda thaldra o chwe troedfedd a thair modfedd, roedd yn chwaraewr tra gwahanol i Shane Williams, ond mae'n amlwg i'w berfformiadau diweddar, ei gyflymdra a'i allu i droi cyfleon yn bwyntiau yn ddigon i argyhoeddi Warren Gatland ei fod yn haeddu ei le yng ngharfan Cymru.

Dechreuodd Cuthbert bob gêm yn ymgyrch Cymru ym Mhencampwriaeth Chwe Gwlad 2012. Sgoriodd y cais agoriadol pan gurodd Cymru yr Alban o 27-13, ac yna'r ail gais ym muddugoliaeth Cymru o 24-3 yn erbyn yr Eidal. Cafodd wobr Seren y Gêm am ei berfformiad. Sgoriodd Cuthbert yr unig gais yng ngêm olaf yr ymgyrch yn 2012, yn erbyn Ffrainc, gan gynorthwyo i sicrhau Camp Lawn i Gymru am y trydydd tro mewn wyth tymor.

Dewiswyd Cuthbert i chwarae pob un o gemau rhyngwladol yr hydref 2012 yn erbyn yr Ariannin, Samoa, Seland Newydd ac Awstralia. Sgoriodd yr ail gais yn erbyn Seland Newydd.

Yn dilyn ei ddau gais i Gymru yn erbyn Lloegr yn y gêm i benderfynu pwy fyddai enillwyr Pencampwriaeth Chwe Gwlad 2013, cafodd ei ddewis i deithio gyda'r Llewod ar eu taith i Awstralia.

Cyfeiriadau
-----------

1. ↑  Davies, Iwan (5 Rhagfyr 2011). "Cuthbert gives fans a glimpse of the future". *South Wales Argus*. Cyrchwyd 12 Chwefror 2012.
2. ↑  Parfitt, Delme (18 Chwefror 2012). "Farmer's son Alex Cuthbert loving life in Wales' Six Nations limelight". *WalesOnline*. Cyrchwyd 29 Mai 2013.
3. ↑  "Six Nations 2014: Jonny May relishes Alex Cuthbert reunion". BBC Sport. 6 Mawrth 2014. Cyrchwyd 6 Mawrth 2014.
4. ↑  Roberts, Gareth (23 Chwefror 2012). "Six Nations: England-born Cuthbert seeks Wales glory". BBC Wales. Cyrchwyd 23 Chwefror 2012.
5. ↑  "Warren Gatland gambles on fitness doubts for Australia Test". *BBC Sport*. 21 Tachwedd 2011. Cyrchwyd 12 Chwefror 2012.
6. ↑  "Wales 16-9 France". Guardian (London). 17 Mawrth 2012. Archifwyd o'r gwreiddiol ar 4 Ebrill 2012. Cyrchwyd 4 Ebrill 2012. Unknown parameter `|dead-url=` ignored (help)

Dolenni allanol
---------------

* Proffil Archifwyd 2014-02-22 yn y Peiriant Wayback. WRU.co.uk
* Proffil lionsrugby.com